Qarshining sobiq va hozirgi hokimlari qamoqqa olingani rad etildi

Qarshi shahrining sobiq va hozirgi hokimlari yer talon–toroj qilishda ayblanib, qamoqqa olingani haqida xabarlar tarqaldi. Viloyat prokuraturasi axborot xizmati “Bugun.uz”ga holat yuzasidan munosabat bildirdi.

Ma'lum qilinishicha, prokuratura tomonidan yer talon-toroj qilish holatlari bo'yicha tekshiruv o'tkazilgan. Unda xizmat soxtakorligiga yo'l qo'ygan kadastr, qurilish bo'limi, shahar hokimligi sobiq yuristlari, jami 7 kishi Jinoyat kodeksining 205 — (Hokimiyat yoki mansab vakolatini suiiste'mol qilish), 206 — (Hokimiyat yoki mansab vakolati doirasidan chetga chiqish), 209 — (Mansab soxtakorligi), 2294 — (Yer berish tartibini buzish) moddalari bilan ayblanib, jinoyat ishi sud muhokamasiga yuborilgan.
Mazkur jinoyat ishi bo'yicha Qarshi shahrining sobiq hokimi Jamshid Fozilov va amaldagi hokim Normo'min xolboyevlar ayblanuvchi sifatida jalb qilinmagan. Ijtimoiy tarmoqlarda sobiq va amaldagi shahar hokimlari jinoiy ish doirasida aybdor deb topilib, qamoqqa olinganligi haqida yolg'on ma'lumotlar tarqatilgan.
“Shunga ko'ra, aholi orasida yolg'on va haqiqatga to'g'ri kelmaydigan ma'lumotlarni tarqatish tegishli javobgarlikni keltirib chiqarishi haqida ogohlantiramiz”, — deyiladi xabarda.
Avvalroq Namanganda 15 ming dollar pora talab qilgan hokim yordamchisi ushlangani haqida xabar qilingandi. U 1500 dollar va 5,6 million so'mni olayotganda qo'lga tushgan.